ENSO Alert: El Niño hemi stil save hapen be progress blong hemi i stap weak.
Klaemet divisen long dipatmen blong Meteorology mo Geo-Hazards (VMGD) hemi bin givim advaes eli long yia ia se igat janis blong wan El Niño o wan longfala drae taem i save happen long 2014. Long ol manis we i pas prokres long divelopmen blong El Niño ia hemi stop smol. Lukluk hemi stap yet se bai isave gat wan El Niño be paoa blong hem emi wik mo ino strong olsem wanem we yumi bin luk long ol las manis.
Long manis Maj, Eprel mo Mei (taem we VMGD ibin putumaot fes media rilis), i bin gat bigfala eria blong wom solwota long tropical Pasifik we hemi preperem klaemet system blong gat wan longfala drae taem long 2014. Long Jun atmosfia hemi no bin respon folem fasin blong wan El Niño we istap develop: Ol tred win long east oli stap kolosap long nomol mekem se tropical Pacific hemi kam kolkol lelbet. Emi impoten tumas blong ol condisen blong solwota mo ea oli agri blong wan El Niño hemi save fom. Taem we solwota hemi wom mo ol tred win oli no strong olsem oltaem hemi soem se ea mo solwota oli no agri. Folem emia, ol model oli stap talem se paoa blong El Niño bai ino strong tumas olsem fes lukluk we ibin kamaot. Hemi posibol tu se bai El Niño bai ino save fom long yia ia.
Be hemi impoten blong tingbaot tu se 5 long ol 8 intenasonal klaemet models we VMGD mo ol patna blong hem olsem Australian Bureau of Meteorology ( BoM), oli stap usum, oli indiketem se longfala drae taem hemi stil save develop long en blong manis Novemba yai ia. Mo haf long ol models ia oli stap talem se bai longfala drae taem ia hemi save start long manis Septemba 2014. Prediksen blong El Niño we ol model oli givim aot naoia emi no strong tumas olsem bifo be ol estimet we ibin kamaot long ol pas manis olsem, 70% janis blong gat wan El Niño, hemi bin majem wanem we ibin stap happen. From we ol kondisen blong atmosfia oli no agri wetem solwota long ol manis we i pas, ol model oli nomo gat strong confidens long ol El Niño fokast blong olgeta long event ia.
Even we ol models oli no indicatem strong blong wan longfala drae taem i save kam, wan event olsem i save gat fulap rabis saed blong hem especially long ren we i stap foldaon. El Niño i save causem ples i drae tumas o ren we bae i foldaon i no fulap olsem we i stap foldoan long ol manis ia long Vanuatu. Longfala drae taem i save mekem se session blong ren (we hemi long Novemba kasem Eprel) bae i save start late o even ren bae i no ren tumas long drae session blong yumi we hemi long manis Mei kasem Oktoba. Longfala drae taem hemi mean se bae i no gat tumas fres wota long ol aelan we oli no gat ol bigfala source blong kasem wota olsem riva. Ol aelan olsem long Shepherd grup, Aniwa, Ambae mo long wes saed blong ol bigfala aelan blong yumi oli save facem ol problem blong nogat tumas wota. Bae i no gat enaf wota from se klaod nasara i muv i ko long rijen blong east Pacific. Longfala drae time i save affectem akriculja wetem ol nara sekta we oli save affectem laef blong ol man we i stap long Vanuatu.
Ol pipol oli advaes se strong blong wan El Niño i no talem stret how event ia i save affectem renfol blong Vanuatu. Histri i soem se ol exambol blong ol past El Niño we oli no strong be oli causem ples ia drae raon long sam ples long Vanautu, be sam strong El Niño event i causem ples i no drae tumas. Longfala drae taem too i save mekem se temperaja blong dei i ko antap bitim nomol, wetem ol nite we oli kolkol tumas we i save mekem se man i save sik long taem olsem.
Ofis blong Vanuatu Meteorology mo Geo-Hazards i wantem infomem jeneral pablik se wetem high posibiliti blong kat renfol we i low bitim nomol we dipatmen i bin prediktim blong nekis 3 manis wetem El Niño iven i stap fom, ol klaemet sensitif sektas oli mas stat blong mekem rere ol adaptesen stratejis blong olgeta. I kat fulap samting we ol pipol oli save mekem blong ridiusum ol impakts blong ENSO. Meteo ofis i advaesem pablik blong karem mo infomesen long ENSO buklet publikesen mo watjem klaod Nasara DVD blong karem detel infomesen.
VMGD tugeta wetem ol partners blong hem olsem climate and ocean support program ( COSPPac) we i bin impletem tru long ofis blong Meteorology long Australia mo National Institute of Water and Atmospheric Research ( NIWA) long New Zealand bai i kontiniu blong monitarem situesen blong El Niño. Moa detel infomesen long klaemet blong rejen bai i stap kam aot long everi manis tru long klaemet divisen
Detel infomesen bai i stap long website ia blong VMGD (www.meteo.gov.vu) mo bai oli sekuletem tru long monthly klaemet updet bulletin. Blong kasem moa infomsen, or rekwestem kopi blong Vanuatu Climate update, finem online kopies blong ENSO Hand buk mo Klaod Nasara DVD o blong karem spesifik planning advaes plis kondaktem klaemet divisen blong Vanuatu Meteorology mo Geo-Hazards dipatmen mo ol narafala rileted dipatmen.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn